
Meetmesse “Linnaliste piirkondade arendamine” projektide ettepanekute kinnitamine ning volituse andmine
Otsus võetakse vastu Kohaliku omavalitsuse korralduse seaduse § 22 lõike 1 punkti 8 ja lõike 2 alusel.

1. ASJAOLUD JA MENETLUSE KÄIK
2008. aasta veebruaris avaneb Euroopa Liidu struktuuriperioodi 2007-2013 meede “Linnaliste piirkondade arendamine”. Meetme eesmärkideks on avaliku linnaruumi arendamine, linnaspetsiifiliste probleemide lahendamine ning keskuste ja tagamaa parem funktsionaalne sidustamine. Meedet rakendatakse Kohtla-Järve, Maardu, Narva, Pärnu, Saue, Tallinna ja Tartu linnas ning Viimsi, Harku, Jõelähtme, Jõhvi, Kiili, Rae, Saku ja Saue vallas. Meetme üldine maht on 0,886 mld krooni.

Meetmest toetuse taotlemise aluseks on linnaliste omavalitsusüksuste investeeringute kava (edaspidi kava). Kava kehtestatakse aastateks 2007-2013. Kava koostamist korraldab Siseministeerium. Kava koostatakse järgmiste piirkondade kaupa:

1) Tallinna linn;

2) Harku vald, Jõelähtme vald, Kiili vald, Maardu linn, Rae vald, Saku vald, Saue linn, Saue vald ja Viimsi vald ning Tallinna linn ühisprojektide osas piirkonna kohaliku omavalitsuste üksustega;

3) Tartu linn;

4) Narva linn;

5) Jõhvi vald, Kohtla-Järve linn;

6) Pärnu linn.

Meetme avanemisel (orienteeruvalt veebruaris) peavad piirkonnad esitama Siseministeeriumile 22 tööpäeva jooksul meetme nõuete kohaselt koostatud ettepanekud (projektide eeltaotlused) kavasse lülitavate projektide kohta. Siseministeerium vaatab projektide ettepanekud läbi ja võtab vastu ettepanekute nõuetele või mittevastavaks tunnistamise otsuse. Peale seda peab iga piirkond esitama Siseministeeriumile 22 tööpäeva jooksul nõuetele vastavaks tunnistatud ettepanekutes sisalduvatest projektidest eelistusnimekirja. Piirkonnas, mille moodustab üks kohaliku omavalitsuse üksus, koostab eelistusnimekirja antud linn. Heakskiidetud eelistusnimekirjade alusel koostab Siseministeerium linnaliste omavalitsusüksuste investeeringute kava, mille kinnitab Vabariigi Valitsus.

Narva Linnavalitsus taotleb Narva Linnavolikogult kinnitada prioriteetsuse alusel Siseministeeriumile kava koostamiseks järgmised ettepanekud:

1. Kergejõustiku maneeži rajamine – ligikaudne maksumus 50 mln kr.

2. Joaoru puhkeala arendamine – ligikaudne maksumus 65 mln kr. 

3. Äkkeküla puhke- ja spordikeskuse rajamine – ligikaudne maksumus ligikaudu 70 mln kr.

4. Maleaia rajamine – ligikaudne maksumus 16 mln kr.

5. Linda pargi rajamine – ligikaudne maksumus 7,5 mln kr.

Narvas planeeritavate projektide kogusumma on 208,5 mln krooni, millest omafinantseering moodustab ligikaudu 41 700 000 krooni ehk 20%. Investeeringute teostamine on planeeritud perioodiks 2009-2011. Projektid on vastavuses Narva linna arengukavaga 2008-2011. Narva Linnavolikogu võtab vastu otsused omafinantseeringu kohta iga projekti jaoks eraldi peale linnaliste omavalitsusüksuste investeeringute kava kinnitamist ja projektide põhitaotluste koostamist.

Narva Linnavalitsuse poolt välja pakutud projektide ettepanekud ning nende prioriteetsus kinnitatakse volikogu käesoleva otsusega, et tagada sihipärane projektide arengutegevus ja linna haldussuutlikkus projektide alal.

Arvestades seda, et meetme avanemisel on ettepanekute koostamiseks ainult 22 tööpäeva, Narva Linnavalitsus taotleb linnapeale volituse andmist meetmesse esitatavate projektide ettepanekute ja eelistusnimekirja allkirjastamiseks. 

2. ÕIGUSLIKUD JÄRELDUSED

Projektides osalemisega võtab linn enda peale pikaajalise finantskohustuse. Finantskohustuste kinnitamise õigus kuulub vastavalt Kohaliku omavalitsuse korralduse seaduse § 22 lõike 1 punktile 8 Narva Linnavolikogu pädevusse. 

3. OTSUS

1. Narva Linnavalitsusel esitada meetmesse “Linnaliste piirkondade arendamine” prioriteetsuse alusel järgmised projektide ettepanekud:

1. Kergejõustiku maneeži rajamine 

2. Joaoru puhkeala arendamine 

3. Äkkeküla puhke- ja spordikeskuse rajamine 

4. Maleaia rajamine 

5. Linda pargi rajamine 

2. Volitada linnapead Tarmo Tammiste’t allkirjastama meetmesse esitatavaid projektide ettepanekuid ja eelistusnimekirja.

4. VAIDLUSTAMINE

Otsust on võimalik vaidlustada Tartu Halduskohtu Jõhvi kohtumajas 30 päeva jooksul arvates otsuse teatavakstegemisest.

5. OTSUSE JÕUSTUMINE
Otsus jõustub seadusega sätestatud korras.

